Laura Põldvere

Laura Põldvere (2013–2016 Laura Remmel; sündinud 30. augustil 1988) on eesti laulja, kes on kaks korda (2005 ja 2017) esindanud Eestit Eurovisiooni lauluvõistlusel. Ta on kasutanud esinejanimesid Laura ja Paula Mustikas.
Põldvere on vokaalselt silmapaistev džäss-, eksperimentaal- ja popartist, kes on võitnud auhindu nii Eestis kui ka rahvusvahelistel võistlustel. Ta on esineja, kellele meeldib publikut üllatada ekstravagantsete esinemiskostüümide ja soengutega. 2019. aasta seisuga oli ta viimase 15 aasta enimmängitud popartist Eesti raadiojaamades.
Haridus.
Laura Põldvere on lõpetanud 2007. aastal Tartus Miina Härma Gümnaasiumi. Muusika algõppe on ta saanud Ülenurme laulustuudios. Ta on lõpetanud muusikakooli viiuli erialal, laulnud Anne Adamsi stuudios, õppinud laulu Ursel Oja käe all ja alates 2007. aastast USA-s Bostonis Berklee Muusikakolledžis. Ta on lõpetanud 2012. aastal Eesti Muusika- ja Teatriakadeemia bakalaureuseõppes džässlaulu erialal (Mare Väljataga õpilasena) ning 2014. aastal magistriõppes kaasaegse improvisatsiooni (Anne-Liis Polli ja Anto Petti juhendamisel) ning kultuurikorralduse erialal.
Ta on täiendanud end džäss- ja rokkmuusika alal Saksamaal Freiburg Jazz &amp; Rock Schules ning laulu ja improvisatsiooni alal rahvusvahelistes meistriklassides Saksamaal, Šveitsis, Prantsusmaal ja Soomes. 
Muusikakarjäär.
Laura Põldvere loeb enda lauljakarjääri alguseks 2004. aastat, kui ta osales ETV lauluvõistlusel "Laulukarussell" ja saavutas 13–15-aastaste vanuserühmas teise koha.
Popmuusika ja koostöö algus Sven Lõhmusega.
Laiemalt tuntuks sai ta 2005. aastal. Eurovisiooni lauluvõistluse Eesti eelvooru pääses Põldvere soololauljana tänu Sky Plusi eurolauljavõistluse võitmisele 2004. aasta oktoobris, mille peaauhinnaks oli Sven Lõhmuse kirjutatav laul. Peagi selgus, et Põldvere on jõudnud lauluvõistluse Eurolaul 2005 finaalsaatesse nii ansambli Suntribe koosseisus lauluga "Let's Get Loud" kui ka sooloartistina lauluga "Moonwalk", kusjuures mõlema laulu autor oli Sven Lõhmus. Laura Põldvere esitatud soololaul saavutas Eesti eelvoorus teise koha, kuid koos Suntribe'iga esitatud laul võitis võistluse ning sai õiguse minna 2005. aasta kevadel Eestit esindama Kiievisse Eurovisiooni lauluvõistlusele. Seal sai laul poolfinaalis 20. koha ja finaali ei pääsenud. Kuid alguse oli saanud Laura Põldvere viljakas koostöö helilooja ja muusikaprodutsendi Sven Lõhmusega, mis kestis 15 aastat ning mängis suurt rolli selles, et Laurast sai 15 aastaks Eesti raadiojaamades enim mängitud eesti popartist.
2005. aastal osales Laura Põldvere ETV noorte lauljate võistlusel "Kaks takti ette" (kus ta sai esitada ka enda valitud hingelähedasi džässlugusid) ning tuli saatesarja üldvõitjaks.
2007. aastal jõudis Laura Põldvere esitatud laul "Sunflowers" (autor Sven Lõhmus) lauluvõistluse Eurolaul finaali, kus sai kolmanda koha. Võitis Gerli Padari esitatud laul "Partners in Crime" (autor Hendrik Sal-Saller). Eurovisioonile Laura seega ei pääsenud, küll aga edastas ta 2007. ja 2009. aastal Eurovisiooni lauluvõistlusele Eesti rahvahääletuse tulemused.
2007. aasta septembris ilmus Põldvere debüütalbum "Muusa", mis pälvis hiljem Eesti aasta albumi auhinna. Samal sügisel alustas ta õpinguid Berklee kolledžis.
Džässikoostöö Tõnu Naissoo, Raivo Tafenau ja Villu Veskiga.
2011. aasta LP "Memories of Tomorrow", mille materjal salvestati koos Tõnu Naissoo trioga, anti välja eeskätt Jaapani turgu silmas pidades. 
2013. aastal võitis Põldvere Lätis rahvusvahelisel lauljate võistlusel Riga Jazz Stage teise koha. 2014. aastal võitis ta Armeenias Gyumris toimunud konkurss-festivalil “Renaissance” esimese preemia.
Umbes sel perioodil algas Laura Põldverel siiani kestev muusikaline koostöö saksofonist Raivo Tafenau ja tema kvartetiga, kellega koos on ta "free jazz"'i kontserte andnud peale Eesti näiteks Hollandis ja Saksamaal. 2013. aastal esines ta paljus Eesti paigus kontserdikavaga "Peegelpildid", kus musitseeris koos Raivo Tafenau ja džässpianist Jürmo Eesperega.
Alates 2015. aastast hakkas Laura Remmel teatud kontsertidel džässi esitama ansambliga Laura Remmel &amp; Band, kuhu kuulusid pianist Joel Remmel, saksofonist Raivo Tafenau, kontrabassist/bassist Heikko Remmel ja trummar Reigo Ahven. 2016. aastal esitas see ansambel Marju Kuudi 70. sünnipäeva kontsertidel tervikliku kavana enda seadeid ja tõlgendusi Marju Kuudi repertuaari kuulunud lauludest.
2016. aastal loodi Muhu tulevikumuusikafestivalil Juu Jääb esinemiseks ansambel Laura &amp; W, kus Laura musitseerib koos saksofonist Villu Veskiga, kusjuures kasutab peale hääle ka muid instrumente. Ka see koostöö tugevnes aasta-aastalt ning ansambel esines edaspidi nii Jazzkaare üritustel kui ka paljudel muudel džässifestivalidel ja -kontsertidel. 2018. aastal ilmus Laura &amp; W album "Crazy Enough", mille kaheksa lugu (stiililt raadio-"house", klubidžäss, trumm ja bass ning tekno) on "viimase piirini žanride segapudrust ja veiderdamisest üle laetud". Sellel albumil on tippdžässmuusikutena tuntud loojad džässist hoopiski kaugenenud ning kasutanud rohkesti pigem pop- ja elektroonilise muusika elemente.
2018. aasta septembris toimunud disainiöö jaoks valmis Villu Veskil ja Laura Põldverel elektrooniline sümfoonia "Human Cities". Teos kanti ette disainiööl Tallinnas Balti jaama ootepaviljonis.
Rõhk improvisatsioonile ja ansambel Carrot Lights.
2013. aastal hakkas Põldvere/Remmel esinema improvisatsioonilisust kõrgelt hindavas ansamblis Carrot Lights, kuhu kuulusid peale ta enda pianist Joel-Rasmus Remmel ja löökpillimängija Kaspar Kalluste. 2014. aasta sügisel ilmus Carrot Lightsi debüütalbum "Carrot Lights". Novembris 2015 esineti peaasjalikult albumi lugusid tutvustades Lääne-Euroopas: Brüsselis, Luxembourgis, Pariisis (Jazzycolors Festivalil) ja Marseilles (Jazz sur la Ville'i festivalil). Abiellumise järel muudetud perekonnanime kõrval kasutas Laura mõnes loomeprojektis esinejanime Paula Mustikas, mida ta oli katsetanud juba varemgi, näiteks 2012. aastal NO99 ja Tartu džässiklubis (Tartu Jazz Club), kus andis koos Reelika Ranikuga ülikooli lõpueksami tarvis moodustatud duetina enda heliloomingu kontserte "Sahtli saladused ühises kapis". 
2015. aastal andsid Laura Remmel ja pianist Joel Remmel USA-s ja Kanadas (sh Chicago, New Yorgi ja Toronto Eesti majas) kontserte džässikavaga "No Moon At All". Samanimeline album jõudis lisaks Eestile ka Jaapani turule.
"9 hümni vabadusele".
Eesti Jazzliidu ja festivali Jazzkaar koostöös korraldati Eesti vabariigi ja Eesti džässi 100. aastapäevaks suur džässipidu. Seda valmistati ette kolme aasta jooksul ning 20 eesti muusikust-džässiheliloojast autorit lõid üheksa loomingulise kollektiivina selleks üheksaosalise uudisteose "9 hümni vabadusele". Festivali Jõulujazz 2018 avalöögina kandsid selle 28. novembril 2018 Alexela kontserdimajas ette kokku 100 muusikut. Idee autorid olid Anne Erm ja Jaak Sooäär ning projektijuht Laura Põldvere. Kontsertetenduse lavastas Eva Koldits ja projekti muusikajuht oli Siim Aimla.
Üheksast ühe osa, "Elus on ilu" autorid on Laura Põldvere, Ivi Rausi, Tanel Ruben ja Jaak Sooäär. Tegemist on seitsme sõdalasnaise, kellest üht kehastas Põldvere, esitatava vokaal-improvisatsioonilise jutustusega, mis tipneb võimsa instrumentaalse finaaliga.
Järgmised eurolaulud ja "Su nägu kõlab tuttavalt".
2015. aasta lõpus pääses Laura Remmeli lauldud lugu "Supersonic" (autor Sven Lõhmus) võistluse Eesti Laul 2016 poolfinaali. 3. detsembril 2015 anti "Supersonic" välja singlina. Seejärel saavutas laul Eesti Laulu finaalis teise koha.
2015. aasta sügisel osales Laura Remmel Kanal 2 meelelahutussaates "Laula mu laulu".
2016. aasta sügishooajal osales ta meelelahutussaates "Su nägu kõlab tuttavalt". Seal demonstreeris ta Scatman Johni parodeerides eriti head ümberkehastumisvõimet, meisterlikku improviseerimistehnikat ja -fantaasiat loos "Scatman (Ski-Ba-Bop-Ba-Dop-Bop)", mille esitusega ta võitis hooaja teise saate.
2017. aasta Eesti Laulul võitis ta duetis Koit Toomega esitatud lauluga "Verona" (autor Sven Lõhmus) esikoha ning esindas Eestit 2017. aasta Eurovisiooni lauluvõistlusel Kiievis. Seal laul teisest poolfinaalist edasi ei pääsenud.
2021. aastal, kui Laura Põldvere elas ja töötas Soomes, osales ta lauluga "Play" (autorid Karl-Ander Reismann, Reinis Straume ja Laura Põldvere) Tamperes võistlusel Uuden Musiikin Kilpailu, kus valiti Soomet Eurovisioonil esindama hakkav lugu. Laul jõudis finaali ja sai seal seitsmenda koha.
Muud loometööd.
2016. aastal ilmusid Eesti Autorite Ühingu muusikaprojekti "Muinaslugu sinilinnust" muusikaalbumid (idee autor ja produtsent Mikk Targo) 18 eesti kerge muusika klassikasse kuuluva igihalja lauluga uues, rahvusvahelises kuues. Saksa helilooja Lutz Krajenski arranžeeringus ja tema bigbändi saatel esitab Laura Põldvere seal Evald Aava 1957. aastal kirjutatud laulu "Ei kunagi".
Soovist katsetada midagi uut teeb Laura Põldvere alates 2024. aasta märtsist Viimsi Artiumis kaasa loomingulise kollektiivi *birdname eksperimentaalses tantsulavastuses „Kurat ja Jumal“ (heliloojad Timo Steiner ja Sander Mölder, lavastaja Teet Kask), kus ta mängib (st tantsib koos kutseliste balletitantsijatega ja laulab) Jumala silmarõõmu Lilithit.
Eesti moedisaini propageerimine.
Laura Põldvere kui vokaalselt silmapaistva artisti üks põhimõtteid on algusest peale olnud, et juba enne esineja lauluhääle kuulmist laval peab publik saama visuaalse üllatuselamuse tema ekstravagantsest riietusest ja soengust. Põldvere on teinud selleks koostööd Eesti tippmoeloojatega ning kandnud laval Aldo Järvsoo, Riina Põldroosi, Reet Ausi, Tiina Talumehe ja paljude teiste moeloomingut. 
Eriliselt hea klapp on lauljal olnud noorema põlvkonna ühe andekama ja julgema moelooja Liisi Eesmaaga, kes on spetsialiseerunud meelelahutussaadete ja suurte lavasõude kostüümiloomele. Liisi Eesmaa on talle disaininud näiteks Eurovisiooni üritusteks meduusikleidi ja peegelkleidi ning palju muid esinemiskostüüme. Lisaks on Laura ostnud rõivaid ka Liisi Eesmaa valmiskollektsioonidest.
Eesti Laulu võistlustel on Laura Põldvere kehastunud kord galaktikatevaheliseks printsessiks kaugelt planeedilt 581c, kuid järgmisel korral olnud elegantne maine romantik, kes laulab päevalilledest sensuaalses kollales kleidis. 2016. aastal laulis ta "Supersonicut" erilises LED-tulukeste ja kivikestega kleidis, mis oli kunstiliselt ideelt disainer Kätlin Haagi looming, kuid mille tehnilises teostuses oli ülitähtis roll ka IT-insenerist leiutajal Madis Võrklaeval. Kristina Viirpalu loodud "Verona" "couture"-kleit (2017) on aga ühtaegu habras-naiselik ja ülielegantne. 
Eesti moesaadik.
2010. aastal avati Tallinna moenädal tseremooniaga, mille käigus tunnustati Laura Põldveret Eesti moedisaini propageerimise eest. Eesti Moedisaini Liit andis talle üle auhinna "Eesti moesaadik 2010" ja ehtekunstnik Tanel Veenre valmistatud moeordeni. Auhinnaga kaasnes kingikomplekt, kuhu kuulus Embassy of Fashioni, Liina Steini, Kristina Viirpalu, Piret Ilvese, Oksana Tanditi, Katrin Kuldma, Britt Samosoni ja bEsty disainerteoseid ning valik Tallinn Dollsi ehteid.
Eesti Moedisaini Liidu välja antav Moesaadiku auhind on mõeldud ühele eriti stiilsele eestlasele, kes on viimastel aastatel olnud kohaliku moe superkandja. Laura Põldvere puhul toonitati, et ta on naine, kes pole peljanud olla äkiline, ekstravagantne ega eestimaine.
Isiklikku.
Laura Põldvere isa on ettevõtja Ailar Põldvere ning ema on saksa filoloog Martina Põldvere. Gregor Põldvere oli tema vend ja tippjalgrattur Oleg Ljadov oli tema onu. 
Aastatel 2013–2016 oli Laura abielus pianist Joel-Rasmus Remmeliga. Aastatel 2023–2025 oli tema elukaaslane piloot Märt Soplepmann.